ORDE do 19 de febreiro de 2008 pola que se clasifica como de interese cultural a Fundación Orden del Camino de Santiago.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/02/2008

Visto o expediente de clasificación da Fundación Orden del Camino de Santiago con domicilio en Santiago de Compostela.
Supostos de feito:
1. Jesús Busto Peteiro, na súa condición de secretario do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Orden del Camino de Santiago foi constituída en escritura pública outorgada en Santiago de Compostela o día vinte e seis de xullo de dous mil seis, ante o notario Nelson Rodicio Rodicio, co número de protocolo dous mil seiscentos trinta e oito, por Miguel Ramón Pampín Rúa, Alfonso Manuel Barcia Raposo, Jesús Busto Peteiro e Luis Rial Suárez, que interveñen no seu propio nome. Esta escritura foi emendada por outra posterior de data vinte e tres de xaneiro de dous mil oito outorgada en Melide ante a notaria María del Carmen Carreira Simón, co número de protocolo cento seis.
3. Segundo establece o artigo seis dos estatutos a fundación ten por obxecto:
1. Promoción do camiño de Santiago.
2. Difusión do camiño de Santiago.
3. Conservación da cultura en xeral do camiño de Santiago.
4. Difusión da cultura en todos os seus ámbitos.
4. O padroado da fundación estará integrado por Miguel Ramón Pampín Rúa, como presidente, Alfonso Manuel Barcia Raposo, como vicepresidente, Jesús Busto Peteiro, como secretario, e Luis Rial Suárez, como tesoureiro.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Orden del Camino de Santiago, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de secretarios xerais na súa reunión do día once de febreiro de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Orden del Camino de Santiago adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 19 de febreiro de 2008.
José Luis Méndez Romeu
Conselleiro de Presidencia, Administracións Públicas e Xustiza